Roedd **Rómulo Macció** (29 Ebrill 1931 - 11 Mawrth 2016) yn arlunydd o'r Ariannin a oedd yn gysylltiedig â'r mudiad celf avant-garde yn ei wlad enedigol a datblygodd yn ystod y 1960au.

Cefndir
-------

Yn enedigol o Buenos Aires, ddatblygodd Macció ddiddordeb cynnar mewn darlunio, roedd yn hunan addysgedig a chafodd ei logi fel dylunydd graffeg yn bedair ar ddeg oed. Erbyn canol ei hugeiniau roedd wedi ennill rhywfaint o enwogrwydd, a chafodd yr arddangosfa gyntaf o'i waith ei gynnal yn Galeria Gatea, Buenos Aires ym 1956. Daeth celf haniaethol weledol hyf Macció ag ef i sylw pobl megis y pensaer Clorindo Testa a'r cyflunydd Rogelio Polesello a wahoddodd ef i ymuno â'r *Grŵp Boa*, un o nifer o gylchoedd deallusol a oedd dylanwadu ar fywyd diwylliannol yr Ariannin ar y pryd. Fel aelod o grŵp o saith arlunydd haniaethol a oedd yn cynnwys Jorge de la Vega, Ernesto Deirangly, Enrique Sobisch a Luis Felipe Noé fe ddaeth Macció yn un o arloeswr y mudiad neo-ffigurol a oedd yn ysgubo celfyddyd America Ladin y 1960au.

Roedd Macció yn disgrifio ei hun fel *rebel yn erbyn estheteg mewn celf*, a chondemniodd llawer o'r portreadau a thirluniau parchus a oedd yn amlwg yng nghelf ei gyfnod fel dim namyn *Siocled Pinc*.

Roedd llawer o weithiau Macció yn portreadu artaith gan gynnwys darluniau o bobl oedd yn aml y meirw neu'n marw ac yn cael eu gosod yn erbyn cefndir a oedd yn awgrymu llygredd trefol a dirywiad. Bu ei waith mwy diweddar yn tueddu i ganolbwyntio ar broblemau cymdeithasol.

Mae gwaith Macció yn parhau i gael ei arddangos yn amlwg yn orielau'r Ariannin, yr Unol Daleithiau ac Ewrop. Mae nifer o'i weithiau yng nghasgliadau parhaol Amgueddfa Genedlaethol y Celfyddydau Cain yn Buenos Aires, Amgueddfa Gelf Blanton ac Amgueddfa a Gardd Cerfluniau Hirshhorn yn Washington DC. Cyhoeddwyd wyth llyfr o werthfawrogiad o'i waith ers 1969.

Gwobrau (anghyflawn)
--------------------

* 1959 Prix De Ridder
* 1962 Gwobr Ryngwladol Sefydliad Di Tella

Derbyniodd gwobr Konex am y celfyddydau gweledol ym 1982, 1992 a 2002 sef gwobr a gyflwynir i'r pum gwaith celf gorau o'r Ariannin a grëwyd yn ystod y ddegawd flaenorol.

Arddangosfeydd (anghyflawn)
---------------------------

* 1963 Arddangosfa Dwyflynyddol Sao Paulo.
* 1967 Sefydliad Di Tella, Buenos Aires
* 1968 Arddangosfa Dwyflynyddol Di Venezia, Pafiliwn yr Ariannin
* 1969 Canolfan Cysylltiadau Rhwng Americanaidd, Efrog Newydd
* 1976 Amgueddfa Celfyddyd Fodern, Dinas Mecsico
* 1977 Amgueddfa Celf Fodern, Paris
* 1985 Arddangosfa Dwyflynyddol Sao Paulo
* 1987 Neuaddau Cenedlaethol, Buenos Aires
* 1988 Arddangosfa Dwyflynyddol Di Venezia
* 1990 Neuadd Saint Jean, Hotel de Ville, Paris
* 1991 Castello Sforzesco, -Sala Viscontea, Milan
* 1991 Sefydliad America Ladin, Rhufain
* 1996 Museo Cuevas, Dinas Mecsico
* 1997 Sefydliad PROA, Buenos Aires
* 1999 Canolfan Celfyddydol Recoleta, Buenos Aires.

Marwolaeth
----------

Bu farw Macció ar 11 Mawrth 2016 yn 84 mlwydd oed a chladdwyd ei weddillion ym mynwent Cementerio de la Recoleta, Buenos Aires.

Cyfeiriadau
-----------

1. ↑  *Murió Rómulo Macciò* Archifwyd 2016-04-15 yn y Peiriant Wayback. adalwyd 17 Awst 2016
2. ↑  *RÓMULO MACCIÓ DE LA TRADICIÓN A LO CONTEMPORÁNEO EN LA FUNDACIÓN PROA* Archifwyd 2016-03-04 yn y Peiriant Wayback. adalwyd 17 Awst 2016
3. ↑  *Esencialmente, pintor* Archifwyd 2015-11-20 yn y Peiriant Wayback. adalwyd 17 Awst 2016
4. ↑  *Falleció el pintor Rómulo Macció, referente del movimiento Neo Figuración* adalwyd 17 Awst 2016

|  |  |
| --- | --- |
| Awdurdod | 
* WorldCat
* VIAF: 45634402
* LCCN: n81146579
* ISNI: 0000 0000 7890 3606
* GND: 140347615
* SUDOC: 027514404
* BNF: cb11953803v (data)
* ULAN: 500027473

 |